AFRIKAANSE OPSOMMING: Ons leef in 'n komplekse wêreld waarin ons gekonfronteer word met vrae en probleme wat nie beantwoord of opgelos kan word deur middel van die gebruiklike reduksionistiese benaderings nie. Die rede hiervoor is dat ons te make het met komplekse sisteme wat dinamies, selforganiserend en selfaanpassend is, terwyl dit tegelykertyd 'n balans handhaaf tussen statiese orde en chaotiese verandering. Die aarde, of Gaia, is so 'n sisteem. Ook die biosfeer, 'n ekosisteem, 'n ekonomie, 'n besigheid en enige lewende organisme, insluitend homo sapiens, konstitueer komplekse sisteme. Daarom kan kompleksiteitsnavorsing, wat klem lê op die verbande en interaksies tussen entiteite, eerder as op die entiteite self, dit vir ons moontlik maak om die spontane en selforganiserende dinamiek van ons wêreld beter te begryp. Kompleksiteitstudies kan dan ook 'n enorme impak hê op die manier waarop ekonomie, besigheid en politiek beoefen word. Hierdie tesis beskryf die eienskappe van komplekse sisteme, en analiseer die Aarde en haar evolusionêre verhaal as 'n komplekse, selfaanpassende sisteem. Verder bespreek dit ook hoe kompleksiteit ontgin kan word, en hoe ons deur samewerking en sorg kan oorleef en selfs floreer in die wêreld van vandag. Op grond van 'n etiek van universele medelye met alle lewende dinge word 'n pleidooi gelewer vir 'n pluralistiese morele "wêreldvisie" wat kan lei tot verantwoordelike en pragmatiese optrede. Wat egter vereis word indien ons, as mense, armoede wilophef en die ekologie van die aarde wil herstel en handhaaf, is 'n daadwerklike transformasie van ons omgewingsvernietigende wêreldekonomie in die rigting van 'n ekonomie wat vooruitgang en menslike florering kan onderhou. So 'n transformasie sal 'n verandering van denke en ingesteldheid vereis, asook 'n sin vir globale interafhanklikheid en universele verantwoordelikheid. Dit is duidelik dat die uitdagings wat ons moet trotseer kolossaal is. Daar is egter bemoedigende tekens wêreldwyd wat aandui dat mense toenemend begin bewus raak van wat vereis word. Meer en meer mense toon hul bereidwilligheid om die situasie die hoof te bied. Dit is 'n tyd van verandering. Dit is 'n komplekse en angswekkende tyd, maar uiteindelik tog ook 'n opwindende tyd.